open-index/open-wikipedia-markdown huggingface dataset:
Κυματοδηγός

Ο **κυματοδηγός** είναι διάταξη μετάδοσης κυμάτων. Συνήθως αναφέρεται για τη μετάδοση ηχητικών ή ηλεκτρομαγνητικών κυμάτων. Οι κλασσικοί κυματοδηγοί αποτελούνται από κοίλους μεταλλικούς σωλήνες ορθογώνιας, κυκλικής ή ελλειπτικής διατομής μέσα στους οποίους είναι εφικτή η όδευση ηλεκτρομαγνητικών κυμάτων, ιδίως UHF και μικροκυμάτων, άνω του 1&nbsp;GHz. Οι διαστάσεις του κυματοδηγού είναι συγκρίσιμες με το μήκος κύματος. Οι οπτικές ίνες είναι ειδική κατηγορία κυματοδηγών, κατάλληλες για ηλεκτρομαγνητική ακτινοβολία στο υπέρυθρο και ορατό μέρος του ηλεκτρομαγνητικού φάσματος.

Κάθε κυματοδηγός αποτελείται από ένα μακρύ μέσο, το οποίο κατάλληλο για τη μεταφορά των κυμάτων για τα οποία κατασκευάστηκε, ενώ στα όριά του χρειάζεται να ανακλάται το κύμα. Κάθε κυματοδηγός εμφανίζει κάποια αντίσταση, αν θεωρήσουμε ότι η αντίσταση είναι μηδέν, τότε σύμφωνα με τις εξισώσεις που περιγράφουν το φαινόμενο το πλάτος γίνεται άπειρο, που είναι αδύνατο.

Μέσα στον κυματοδηγό κάθε αρμονική συνιστώσα αντιστοιχεί σε μία άλλη ίσης συχνότητας και πλάτους συνιστώσας διαφορετικής κατεύθυνσης. Αυτό συμβαίνει εξ'αιτίας της ανάκλασης της μίας συνιστώσας στα όρια του κυματοδηγού παράγοντας την άλλη συνιστώσα. Οι δύο κατυθύνσεις είναι συμμετρικές ως προς τον άξονα του κυματοδηγού. Οι δύο συνιστώσες μαζί έχουν ως αποτέλεσμα τη δημιουργία ενός κύματος το οποίο μπορεί να αναλυθεί σε δύο διαφορετικές συνιστώσες, μία κατά τη διεύθυνση του άξονα, και μία κάθετη σε αυτήν. Η τελευταία δημιουργεί στάσιμα κύματα που εγκλωβίζονται σε συγκεκριμένο σημείο μέσα στον αγωγό. Αυτό θέτει περιορισμούς για τη συχνότητα του κύματος που μπορεί να μεταφέρει ο κυματοδηγός. Κάθε κυματοδηγός μπορεί να μεταφέρει μόνο κύματα και κυματικές συνιστώσες συχνότητας μεγαλύτερης από κάποια συγκεκριμένη συχνότητα. Αυτή εξαρτάται από το μέσον που είναι κατασκευασμένος ο κυματοδηγός και τις διαστάσεις του, δηλαδή εξαρτάται μόνο από τον κυματοδηγό και ονομάζεται *συχνότητα αποκοπής*.
## Εξωτερικοί σύνδεσμοι

Κατηγορία:Εφαρμοσμένη και διεπιστημονική φυσική
Κατηγορία:Τηλεπικοινωνιακός εξοπλισμός
Κατηγορία:Ηλεκτρικά εξαρτήματα
Κατηγορία:Ηλεκτρομαγνητική ακτινοβολία
Ανεπαρκώς γνωστά είδη

**Ανεπαρκώς Γνωστά** (*Data Deficient*, **DD**) είναι κατηγορία που αποδίδεται από την Διεθνή Ένωση Προστασίας της Φύσης (IUCN) σε ένα είδος όταν οι διαθέσιμες πληροφορίες δεν είναι επαρκείς ώστε να γίνει η κατάλληλη αποτίμηση της κατάστασης διατήρησης. Αυτό δεν συνεπάγεται κατ' ανάγκη ότι το είδος δεν έχει μελετηθεί επαρκώς, υποδεικνύει όμως ότι υπάρχουν λίγες έως και καθόλου πληροφορίες για την αφθονία και την κατανομή του είδους. Η IUCN συστήνει να δίνεται προσοχή ώστε να μην καταχωρούνται είδη ως *Ανεπαρκώς Γνωστά* όταν η απουσία καταγραφών στην πραγματικότητα μπορεί να υποδεικνύει επικίνδυνα χαμηλή αφθονία.

## Παραπομπές


## Πηγές
*

Κατηγορία:Οικολογία
Κατηγορία:Βιοποικιλότητα
Γρα Λυγιά Λασιθίου

Η **Γρα Λυγιά** είναι παραλιακός οικισμός 2.000 και πλέον κατοίκων της Κοινότητας Ιεράπετρας του Δήμου Ιεράπετρας και της τέως Επαρχίας Ιεράπετρας στην Περιφερειακή Ενότητα Λασιθίου, στο νότιο Κρητικό πέλαγος, με ηλιοφάνεια 340 ημέρες το χρόνο  και απέχει 5 χλμ από τα δυτικά της πόλης της Ιεράπετρας .  Οι κάτοικοι   αρχικά καλλιεργούσαν  υπαίθρια κηπευτικά , ήταν ο λαχανόκηπος της περιοχής και όχι μόνο.  

Από το 1965 με την έλευση στη περιοχή του Ολλανδού γεωπόνου Παύλου Κούπερ ξεκίνησε η άνθιση της θερμοκηπιακής καλλιέργειας .που έδωσε ώθηση στην παραγωγή πρώιμων κηπευτικών που αποτελεί πηγή εισοδήματος αρκετών κατοίκων. Η χρήση των θερμοκηπίων αργότερα γενικεύτηκε στη γύρω περιοχή, κάνοντας την Ιεράπετρα σημαντικό κέντρο για τα πρώιμα κηπευτικά.. Η χρήση των θερμοκηπίων άρχισε από τον τότε νεαρό Ολλανδό Παύλο Κούπερ (), ο οποίος αργότερα έχασε τη ζωή του σε τροχαίο δυστύχημα το 1971. Η τοπική κοινωνία, αναγνωρίζοντας την προσφορά του ανήγειρε άγαλμα στην είσοδο του χωριού.

Τα τελευταία χρόνια η  Γρα Λυγιά, δραστηριοποιείται και στο τουριστικό τομέα, και διαθέτει  αρκετά καταλύματα  με δεκάδες κλίνες, για  ήρεμες οικογενειακές διακοπές. Απέχει με αυτοκίνητο 5 λεπτά από τη πόλη της Ιεράπετρας, και 10 λεπτά από τους παραδοσιακούς οικισμούς Μύρτους και Ανατολής.  

Η Γρα Λυγιά είναι μια εξαιρετική τοποθεσία με φανταστική αμμώδη παραλία στο νότιο Κρητικό πέλαγος . Η παραλία της Γρα Λυγιάς, έχει γαλάζια Σημαία, δωρεάν ομπρέλες και ντουζ , καθαρά γαλαζοπράσινα ήρεμα και ρηχά νερά και είναι κατάλληλη για κολύμβηση  για  όλες τις ηλικίες. Είναι μια  φανταστική  παραλία με χοντρή άμμο, ψιλό βότσαλο και κρυστάλλινα νερά στο νότιο Κρητικό πέλαγος με αρκετά αλμυρίκια  που προσφέρουν πλούσια σκιά στους  επισκέπτες.

Η   Κινητήριος δύναμη της ανάπτυξης της περιοχής είναι το φράγμα των Μπραμιανών στα βόρεια του οικισμού, που εκτός από κύριος υδροδότης της περιοχής , αποτελεί κι ένα σπουδαίο υδροβιότοπο.

## Έως το 1966 αποτελούσε έδρα της τότε ομώνυμης κοινότητος, η οποία ενσωματώθηκε στον τέως δήμο Ιεράπετρας.
## Παραπομπές


Κατηγορία:Χωριά της περιφερειακής ενότητας Λασιθίου
Κατηγορία:Δήμος Ιεράπετρας
Θεωρία των τριών κόσμων

Η **θεωρία των τριών κόσμων** είναι μια θεωρία αναπτυγμένη από τον Μάο Τσε Τουνγκ 

Σύμφωνα με αυτή τη θεωρία ο πλανήτης είναι πολιτικά και οικονομικά διαιρεμένος σε τρεις κόσμους. Σύμφωνα με τον Μάο, ο πρώτος κόσμος αποτελείται από τις δύο υπερδυνάμεις, ΕΣΣΔ και ΗΠΑ, ο δεύτερος κόσμος από τις ιμπεριαλιστικές χώρες δεύτερης γραμμής, δηλαδή βασικά τις δυτικοευρωπαϊκές χώρες που έχουν αναπτυγμένο μονοπωλιακό καπιταλισμό, την Ιαπωνία, την Αυστραλία και τον Καναδά, και ο τρίτος κόσμος από όλες τις υπόλοιπες χώρες του κόσμου, δηλαδή τις μη ιμπεριαλιστικές.

Κύριος εχθρός των λαών, με βάση τη θεωρία των Τριών Κόσμων, είναι οι δύο υπερδυνάμεις, κυρίως δε η ανερχόμενη υπερδύναμη, η τότε ΕΣΣΔ, κύρια επαναστατική αντιιμπεριαλιστική δύναμη είναι οι λαοί και τα έθνη του τρίτου κόσμου, ενώ οι μονοπωλιακές δευτεροκοσμικές χώρες μπορούν να αξιοποιηθούν από τους λαούς και τα κράτη του τρίτου κόσμου σα πρόσκαιροι σύμμαχοι σε συγκεκριμένες πάλες με τις υπερδυνάμεις, λόγω των αντιθέσεων που έχει και ο δεύτερος κόσμος με ΕΣΣΔ(Ρωσία) και ΗΠΑ. Με βάση αυτή τη θεωρία, το τότε επαναστατικό ΚΚΚ (1977) εκπόνησε τη γραμμή του Ενιαίου Αντιηγεμονιστικού Μετώπου.

Στην Ελλάδα, τη Θεωρία των Τριών Κόσμων υποστήριξαν τη δεκαετία του 1970 και στις αρχές της δεκαετίας του '80 το ΕΚΚΕ, το τμήμα της ΟΜΛΕ που διασπάστηκε και συγκρότησε στα 1976 το Μ-Λ ΚΚΕ, η ΚΕΜΛ που πρσχώρησε το 1978 στο Μ-Λ ΚΚΕ και αργότερα το ΕΚΚΕ / Μ-Λ ΚΚΕ και -από το 1985 που ιδρύθηκε- η ΟΑΚΚΕ. Σήμερα, μόνο η ΟΑΚΚΕ δέχεται την ορθότητα της θεωρίας αυτής, στη βάση της οποίας εκπονεί και την γενική πολιτική γραμμή της. Η Θεωρία των Τριών Κόσμων έχει εκτεθεί γραπτά σε μεγάλο άρθρο της εφημερίδας "Λαϊκή Ημερησία" του Πεκίνου, το οποίο και είχε εκδοθεί στα ελληνικά το 1977 τόσο από το ΕΚΚΕ όσο και από το Μ-Λ ΚΚΕ

## Σημειώσεις


## Εξωτερικοί σύνδεσμοι
* On the Question of the Differentiation of the Three Worlds
* Communist Party of China - The letter in 25 points
* Renmin Ribao on the Three Worlds Theory
* Speech by Deng Xiaoping at the Special Session of the U.N. General Assembly
* Enver Hoxha: Imperialism and the Revolution - Part Two
* Communist Party of Peru on the three worlds
* Communist Party of Turkey/Marxist-Leninist on the three worlds
* Red Army Fraction: statement made on November 1972

Κατηγορία:Πολιτικές θεωρίες
Κυβέρνηση Χαριλάου Τρικούπη 1878

Η **Κυβέρνηση Χαριλάου Τρικούπη 1878**  ανέλαβε την εξουσία για 5 μόνο ημέρες, μετά την πτώση της προηγούμενης κυβέρνησης. Για να σχηματιστεί, - μετά την άρνηση του Επαμεινώνδα Δεληγιώργη να σχηματίσει κυβέρνηση και την οριστική αποχώρησή του από την ενεργό πολιτική - συνασπίστηκαν οι δυο παρατάξεις των Τρικούπη και Ζαΐμη, αλλά δεν κατόρθωσαν να αποσπάσουν την εμπιστοσύνη της Βουλής. 

Ο Τρικούπης ανακοινώνοντας στη Βουλή, την απόφαση του Βασιλιά ζήτησε από τους βουλευτές πίστωση χρόνου, μέχρι να προετοιμάσει τα νομοσχέδια αλλά και τον προϋπολογισμό του νέου έτους. Μάλιστα, έθεσε προς ψήφιση την πρότασή του, να αναβληθούν οι συνεδριάσεις της Βουλής μέχρι τις 6 Νοεμβρίου. Η πρόταση καταψηφίστηκε, με 87 κατά και 80 υπέρ και η κυβέρνηση ανακοίνωσε στον βασιλιά την διάλυσή της.
## Σύνθεση υπουργικού συμβουλίου

* *«Πρόεδρος του υπουργικού συμβουλίου»* (*«Πρωθυπουργός»*):  Χαρίλαος Τρικούπης

* *«Επί των Εξωτερικών υπουργός»*:  Χαρίλαος Τρικούπης
* *«Επί των Εσωτερικών υπουργός»*: Θρασύβουλος Ζαΐμης
* *«Επί των Οικονομικών υπουργός»*: Χαρίλαος Τρικούπης
* *«Επί των Στρατιωτικών υπουργός»*:  αντισυνταγματάρχης Πεζικού, Σπυρίδων Καραϊσκάκης
* *«Επί της Δικαιοσύνης υπουργός»*: προσωρινά, Θρασύβουλος Ζαΐμης
* *«Επί των Εκκλησιαστικών και της Δημοσίας εκπαιδεύσεως υπουργός»*: Νικόλαος Α. Μαυροκορδάτος
* *«Επί των Ναυτικών υπουργός»*: Μιλτιάδης Κανάρης

## Πηγές - Παραπομπές


1878
Κατηγορία:1878
1
Ντάνι Φίλιπ

Ο **Ντάνι Φίλιπ** (αγγλικά:*Danny Philip*, γεν. στις 5 Αυγούστου 1953) είναι πολιτικός και διπλωμάτης από τα Νησιά του Σολομώντα, Πρωθυπουργός από τις 25 Αυγούστου του 2010 ως την παραίτησή του, το Νοέμβριο του 2011. Διετέλεσε υπουργός εξωτερικών της χώρας του από το 1995 ως το 1996 και ξανά από τον Ιούλιο του 2000 ως τον Ιούνιο του 2001. Ήταν ηγέτης του Προοδευτικού Κόμματος του Λαού (People's Progressive Party) από το 1997 ως το 2000 και εν συνεχεία ίδρυσε το Αναμορφωτικό Δημοκρατικό Κόμμα, του οποίου είχε την ηγεσία όταν έγινε πρωθυπουργός.  

## Πολιτική καριέρα
Έχει υπηρετήσει 4 θητείες στο Κοινοβούλιο των νήσων του Σολομώντα, την περίοδο από το 1984 ως το 2001. Την περίοδο 1984-93 εκλεγόταν στην εκλογική περιφέρεια Βόνα Βόνα-Ρεντόβα-Τετεπάρε ( Vona Vona-Rendova-Tetepare). Στη συνέχεια ο Φίλιπ εκλεγόταν βουλευτής στην περιφέρεια Νότια Νέα Γεωργία-Ρεντόβα-Τετεπάρε από το 1994 ως το 2001. Στην ίδια περιφέρεια εξελέγη και στις εκλογές του 2010, έπειτα από τις οποίες εξελέγη πρωθυπουργός.

## Πρωθυπουργός
Ο Φίλιπ εξελέγη πρωθυπουργός με οριακή πλειοψηφία στις 24 Αυγούστου 2010, έπειτα από τη διεξαγωγή των γενικών εκλογών στις 4 Αυγούστου. Μαζί με τους οπαδούς του συνέστησε το "πολιτικό στρατόπεδο Καζίνο του Ειρηνικού" ("Pacific Casino camp,") και κέρδισε την εκλογή του στην πρωθυπουργία με διαφορά μόλις 3 ψήφων από τον αντίπαλό του, Στιβ Αμπάνα. Ο Φίλιπ έλαβε 26 ψήφους, ενώ ο αντίπαλός του συγκέντρωσε συνολικά 23. Συνακόλουθα, ο Φίλιπ διαδέχθηκε τον Ντέρεκ Σικούα στην πρωθυπουργία.
Στην πρώτη του ομιλία μετά τη νίκη του, ο νέος πρωθυπουργός έθεσε ως προτεραιότητα τον σχηματισμό νέας κυβέρνησης και τάχθηκε υπέρ της διαδικασίας για μεταρρύθμιση στο Σύνταγμα. Για τον ίδιο λόγο ίδρυσε το Αναμορφωτικό Δημοκρατικό Κόμμα.

Λίγες ημέρες μετά την εκλογή του διόρισε τον Μανάσε Μαελένγκα ως αντιπρόεδρο της κυβέρνησης.

Μια ημέρα μετά την εκλογή του Φίλιπ στην πρωθυπουργία, πέθανε από καρδιακή προσβολή ο προσκείμενος στο κόμμα του νεοεκλεγείς βουλευτής, Στιβ Λάορε. Έτσι, η κοινοβουλευτική πλειοψηφία της νέας κυβέρνησης μειώθηκε στη μία ψήφο (στις 25). 

Στις 11 Νοεμβρίου 2011, έπειτα από την προσχώρηση 5 υπουργών και 7 βουλευτών στην Αντιπολίτευση, ο Φίλιπ παραιτήθηκε προκειμένου να αποφύγει να περάσει από πρόταση μομφής. Παρέμεινε Πρωθυπουργός ως την εκλογή του αντικαταστάτη του από το Κοινοβούλιο, που έγινε στις 16 Νοεμβρίου.  Αντικαταστάτης του στην πρωθυπουργία ήταν ο Γκόρντον Ντάρσι Λίλο.

## Εξωτερικοί σύνδεσμοι
*Solomon Islands Prime Ministerial contenders named από το RNZI, 20-8-2010, ανάκτηση 27-8-2010.

## Παραπομπές


Κατηγορία:Πρωθυπουργοί των Νήσων Σολομώντα
Βικτόρια Τρέντελ

Η **Βικτόρια Τρέντελ** (Victoria "Vicki" Marguerite Treadell, CMG, MVO, γεννήθηκε το 1959) είναι η σημερινή Βρετανίδα Ύπατη Αρμοστής στη Νέα Ζηλανδία και τις Σαμόα. Ήταν επίσης Κυβερνήτρια των Πίτκαιρν από τις 3 Ιουνίου 2010 ως τον Ιούλιο του 2014. 

## Βιογραφικό και καριέρα
Γεννήθηκε στο Ίπο της Μαλαισίας από Καντονέζα μητέρα και πατέρα με γαλλο-ολλανδικές ρίζες. Προτού τοποθετηθεί στη Νέα Ζηλανδία, υπηρέτησε σε διπλωματικές αποστολές στο Πακιστάν, την Ινδία και τη Μαλαισία.. 
Είναι το πρώτο πρόσωπο ασιατικής καταγωγής που έγινε Ύπατος Αρμοστής της Βρετανίας και επίσης η πρώτη γυναίκα που έγινε ύπατη αρμοστής στη Νέα Ζηλανδία.
Από το 2014 ως το 2019 ήταν ύπατη αρμοστής του Ηνωμένου Βασιλείου στη Μαλαισία και το 2019 ανέλαβε ύπατη αρμοστής στην Αυστραλία.
Τιμήθηκε από το Τάγμα της Βασίλισσας Βικτωρίας το 1989 και Σύντροφος του Τάγματος Αγίου Μιχαήλ και Αγίου Γεωργίου το 2010.

## Παραπομπές


Κατηγορία:Κυβερνήτες των Νήσων Πίτκαιρνλ
Κατηγορία:Βρετανοί διπλωμάτες
Νικόλαος Αμβράζης

Ο **Νικόλαος Αμβράζης** (του Νεοκλή) (αγγλικά αναφέρεται ως Nicholas Neoclis Ambraseys, 1929- 28 Δεκεμβρίου 2012) ήταν μέλος της Ακαδημίας Αθηνών και Ομότιμος Καθηγητής στο Πανεπιστήμιο Imperial College του Λονδίνου.

Έχει ασχοληθεί με τους τομείς της Τεχνικής Σεισμολογίας της Αντισεισμικής Μηχανικής και της Γεωτεχνικής Μηχανικής και θεωρείται από τους πρώτους επιστήμονες μηχανικούς που ασχολήθηκαν με την Σεισμική Μηχανική στο Ηνωμένο Βασίλειο. Έχει να επιδείξει σημαντικό έργο στην Ιστορική Σεισμολογία και ιδιαίτερη συνεισφορά στον αντισεισμικό σχεδιασμό φραγμάτων. Διετέλεσε μέλος του συμβουλίου εμπειρογνωμόνων κατά την κατασκευή του φράγματος Μόρνου. Υπήρξε Δημιουργός και διετέλεσε πρώτος Διευθυντής του Τομέα Τεχνικής Σεισμολογίας στο Τμήμα Πολιτικών Μηχανικών του Imperial College.

## Πηγές
*  Emeritus Professor N. Ambraseys 
*  Prof Nicolas Ambraseys, Προσωπική Ιστοσελίδα, Imperial College 

## Παραπομπές


Κατηγορία:Έλληνες πανεπιστημιακοί του 20ού αιώνα
Κατηγορία:Έλληνες πανεπιστημιακοί του 21ου αιώνα
Αμβράζης
Αμβράζης
Κατηγορία:Μέλη της Ακαδημίας Αθηνών
Κατηγορία:Έλληνες σεισμολόγοι
Χρήστος Γρίβας - Γαρδικιώτης

Ο **Χρήστος Γρίβας - Γαρδικιώτης** ήταν Έλληνας στρατιωτικός και πολιτικός.

Γεννήθηκε στην Βόνιτσα και ήταν γιος του Αλέξιου Γαρδικιώτη - Γρίβα. Συμμετείχε στην επανάσταση του Ναυπλίου γι' αυτό και εκδιώχθηκε από την οθωνική κυβέρνηση καταφεύγοντας τελικά στη Σμύρνη. Μετά την φυγή του Όθωνα επέστρεψε στην Ελλάδα, όπου έγινε υπασπιστής του Βασιλιά. Αποστρατεύθηκε με τον βαθμό του υποστρατήγου.

Απεβίωσε στην Αθήνα. Γιος του ήταν ο Αλέξιος Γρίβας - Γαρδικιώτης, στρατιωτικός και πολιτικός.

Κατηγορία:Έλληνες αξιωματικοί του Στρατού Ξηράς
Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 09/2010
Κατηγορία:Οικογένεια Γρίβα
Κατηγορία:Στρατιωτικός-επέκταση
Κωνσταντίνος Γρίβας - Γαρδικιώτης

Ο **Κωνσταντίνος Γρίβας - Γαρδικιώτης** ήταν Έλληνας στρατιωτικός και πολιτικός.

Γεννήθηκε στη Βόνιτσα και ήταν γιος του Αλέξιου Γαρδικιώτη - Γρίβα. Ακολούθησε καριέρα στρατιωτικού και έγινε υπουργός επί των στρατιωτικών στην κυβέρνηση Θεοτόκη.

Κατηγορία:Έλληνες πολιτικοί-επέκταση
Κατηγορία:Έλληνες αξιωματικοί του Στρατού Ξηράς
Κατηγορία:Έλληνες υπουργοί Στρατιωτικών
Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 09/2010
Κατηγορία:Οικογένεια Γρίβα
Αλέξιος Γρίβας - Γαρδικιώτης

Ο **Αλέξιος Γρίβας - Γαρδικιώτης** ήταν Έλληνας αξιωματικός του στρατού.

## Βιογραφικά στοιχεία

Ήταν γιος του Χρήστου Γρίβα - Γαρδικιώτη. Ακολούθησε στρατιωτική σταδιοδρομία φτάνοντας μέχρι τον βαθμό του υποστρατήγου. Αποφοίτησε από την Σχολή Ευελπίδων. Υπήρξε μέλος του στρατιωτικού συνδέσμου καθώς και οπαδός του Ελευθέριου Βενιζέλου, τον οποίο και ακολούθησε στην Θεσσαλονίκη (Εθνική Άμυνα). Είχε διατελέσει υφυπουργός επί των στρατιωτικών.

Γιος του ήταν ο Θεόδωρος Γρίβας - Γαρδικιώτης.

## Πηγές


Κατηγορία:Έλληνες αξιωματικοί του Στρατού Ξηράς
Κατηγορία:Έλληνες υφυπουργοί Στρατιωτικών
Αλεξιος
Θεόδωρος Γρίβας - Γαρδικιώτης

Ο **Θεόδωρος Γρίβας - Γαρδικιώτης** (1905 - Ιούνιος 1982) ήταν Έλληνας διπλωμάτης και λογοτέχνης.

## Βιογραφικά στοιχεία

Γεννήθηκε στην Κωνσταντινούπολη και ήταν γιος του Αλέξη Γρίβα - Γαρδικιώτη. Εισήλθε στο διπλωματικό σώμα και υπηρέτησε σε πολλές πόλεις μεταξύ των οποίων στη Χάγη, τη Βιέννη, το Παρίσι και τη Μασσαλία. Μετέφρασε Καβάφη ενώ είχε εκδόσει και ποιητικές συλλογές. Είχε βραβευθεί από την Ακαδημία Αθηνών καθώς και από τη Γαλλική Ακαδημία.

Απεβίωσε στην Αθήνα το 1982 και κηδεύτηκε στις 8 Ιουνίου από το Πρώτο Νεκροταφείο Αθηνών. Ήταν ανύπαντρος.

## Πηγές


Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Έλληνες διπλωμάτες
Θεοδωρος
Grunge

[thumb|Ο [Κερτ Κομπέιν (δεξιά) και ο Κριστ Νοβοσέλιτς (αριστερά) των Nirvana σε ζωντανή εμφάνιση στα MTV Video Music Awards το 1992.]]
Η **Γκραντζ** (αγγλ. **grunge**) είναι είδος της εναλλακτικής ροκ μουσικής, το οποίο αναπτύχθηκε στα μέσα του 1980 στην πολιτεία της Ουάσινγκτον των Ηνωμένων Πολιτειών Αμερικής, και κυρίως στο Σιάτλ. Η περιοχή του Σιάτλ ήταν μουσικά απομονωμένη από την υπόλοιπη Αμερική, κάτι που έκανε δυνατή την ανάπτυξη ενός καινούριου είδους ροκ, που δεν θα επηρεαζόταν από τα ΜΜΕ που προέβαλαν τη μουσική βιομηχανία του Λος Άντζελες και της Νέα Υόρκη.

Εμπνευσμένη από την σκληροπυρηνική πανκ, την heavy metal και την indie rock, η γκραντζ χαρακτηρίζεται από ηλεκτρικές κιθάρες με έντονη ηχητική παραμόρφωση, με αρκετό θόρυβο και ηχητικά εφέ. Οι στίχοι είναι απαθείς ή γεμάτοι από θλίψη, και έχει την ίδια θεματολογία με την πανκ. Έχει όμως, πολύ πιο αργό τέμπο και πιο περίπλοκη ενορχήστρωση με έντονες διαφορές ανάμεσα στην δυναμική των διαφόρων κομματιών και απαθή ή γεμάτο θλίψη στίχο.

Η γκραντζ είναι αισθητικά και οπτικά απογυμνωμένη, σε σχέση με άλλα είδη μουσικής. Πολλοί καλλιτέχνες της γκραντζ είναι γνωστοί για την αδιαφορία τους προς την εξωτερική τους εμφάνιση, κάνοντας απλές ενδυματολογικές και στυλιστικές επιλογές. Γενικά, η γκραντζ είναι γνωστή για τον δυναμισμό της και την απουσία ακριβών σκηνικών ή εφέ με φώτα τα οποία χρησιμοποιούνται από συγκροτήματα άλλων ειδών μουσικής. Τα συγκροτήματα παρουσιάζονταν χωρίς καμία διαφορά από ένα τοπικό συγκρότημα, και με στόχο όχι να ψυχαγωγήσουν, αλλά να ροκάρουν.

Η γκραντζ έγινε επιτυχημένη στις αρχές του 1990, κυρίως λόγω της κυκλοφορίας του *[[Nevermind]]* από τους Nirvana και του *[[Ten]]* από τους Pearl Jam. Αυτή η επιτυχία όμως δεν ήταν πολύ ευχάριστη για τα συγκροτήματα της γκραντζ, και έτσι πολλά από αυτά διαλύθηκαν μέχρι τα τέλη του 1990. Ο θάνατος του Κερτ Κομπέιν το 1994 σηματοδότησε το τέλος της γκραντζ, καθώς είχε γίνει είδωλο της τότε νέας γενιάς, και επίσης επειδή κανένα άλλο συγκρότημα από το Σιάτλ δεν κατάφερε να να σημειώσει εντυπωσιακές πωλήσεις. Παρόλα αυτά, η γκραντζ έδωσε ώθηση στην εναλλακτική μουσική και έπαιξε τεράστιο ρόλο στο να την αναδείξει στην δημοφιλή ποπ σκηνή και κουλτούρα. Επίσης, η γκραντζ επηρέασε άλλα είδη, όπως το ποστ-γκραντζ.

## Διάσημα συγκροτήματα

### Περιοχή του [[Σιάτλ]]
* 7 Year Bitch
* Alice in Chains
* Blood Circus
* Green River
* Gruntruck
* Hammerbox
* Love Battery
* Mad Season
* Malfunkshun
* Melvins
* Mono Men
* Mother Love Bone
* Mudhoney
* My Sister's Machine
* Nirvana
* Pearl Jam
* Seaweed
* Screaming Trees
* Skin Yard
* Soundgarden
* Tad
* Temple of the Dog
* Truly
* The U-Men
* Willard

### Εκτός περιοχής Σιάτλ
* Babes in Toyland 
* The Fluid
* Hole
* L7
* The Nymphs
* Paw
* Silvercair
* Pond
* Stone Temple Pilots 
* Treepeople 

## Υποσημειώσεις


## Εξωτερικοί σύνδεσμοι
*Άρθρο του Allmusic για την γκραντζ

Κατηγορία:Εναλλακτική ροκ
Κατηγορία:Μουσικά είδη
Κατηγορία:Grunge
Κατηγορία:Μουσική στο Σιάτλ
Κατηγορία:Μουσική στην Ουάσινγκτον (πολιτεία)
Κατηγορία:Αντεργκράουντ κουλτούρα
Γιαχμίρ Χίκα

Ο **Γιαχμίρ Χίκα** (αλβ. *Jahmir Hyka*) (γεν. το 1988) είναι διεθνής Αλβανός ποδοσφαιριστής που αγωνίζεται στη μεσαία γραμμή ως αριστερός και κεντρικός χαφ. Έχει ύψος 1,68 μ. Το 2010 αγωνίστηκε στην Α΄ Εθνική με τον Πανιώνιο.

## Βιογραφικό

Ο Γιαχμίρ Χίκα γεννήθηκε στις 8 Μαρτίου 1988 στα Τίρανα. Ώς έφηβος ξεκίνησε να παίζει ποδόσφαιρο στη Ντιναμό Τιράνων. Το 2006-07 υπέγραψε το πρώτο επαγγελματικό του συμβόλαιο στη Ρόσενμποργκ Νορβηγίας. Την επόμενη σεζόν ήρθε για πρώτη φορά στην Ελλάδα, στον Ολυμπιακό Π., ο οποίος τον έδωσε δανεικό στην Κλούμπι Φουτμπόλι Τίρανα. Το 2008 μεταγράφηκε στη γερμανική Μάιντς 05 (1. FSV Mainz 05), όπου αγωνίστηκε δύο σεζόν. Το καλοκαίρι του 2010 υπέγραψε συμβόλαιο τριών ετών με τoν Πανιώνιο αντί ποσού 120.000 ευρώ αλλά τον Ιανουάριο τπυ 2011 αποδεσμεύτηκε. Στη συνέχεια γύρισε στα Τίρανα και τη σεζόν 2011-12 παίζει στην ελβετική Λουκέρνη.

### Διεθνής

Ο Γιαχμίρ Χίκα έχει αγωνιστεί στις εθνικές ομάδες Νέων (Κ19) και Ελπίδων (Κ21) της Αλβανίας. Το 2008 έπαιξε για πρώτη φορά με την εθνική Ανδρών, της οποίας αποτελεί σταθερό μέλος.

Κατηγορία:Μέσοι ποδοσφαιριστές
Κατηγορία:Αλβανοί ποδοσφαιριστές
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Εθνικής Αλβανίας
Κατηγορία:Ποδοσφαιριστές ΦΚ Λουκέρνη
Κατηγορία:Ποδοσφαιριστές Ρόσενμποργκ ΜΚ
Κατηγορία:Ποδοσφαιριστές ΚΦ Τίρανα
Κατηγορία:Ποδοσφαιριστές Ολυμπιακού Πειραιώς
Κατηγορία:Ποδοσφαιριστές Εθνικής Αλβανίας Κ19
Κατηγορία:Ποδοσφαιριστές Εθνικής Αλβανίας Κ21
Κατηγορία:Ποδοσφαιριστές 1. ΦΣΦ Μάιντς 05
Κατηγορία:Ξένοι ποδοσφαιριστές στην Ελλάδα
Ισαάκ Πούπο

Ο **Ισαάκ Πούπο** (*Isaac Pupo*) (γεν. το 1985) είναι διεθνής Λιβεριανός ποδοσφαιριστής που αγωνίζεται στη μεσαία γραμμή. Έχει ύψος 1,87 μ. και το 2010-11 αγωνίστηκε στην Α΄ Εθνική με τον Πανιώνιο. Στη συνέχεια μεταγράφηκε στη Χάμαρμπι.

## Βιογραφικό

Ο Ισαάκ Πούπο γεννήθηκε στις 23 Οκτωβρίου 1985 στη Μονρόβια, πρωτεύουσα της Λιβερίας. Ξεκίνησε να παίζει ποδόσφαιρο στις ομάδες της πατρίδας του: Κάλντγουελ Σούπερ Σταρς, Μονρόβια Κλαμπ και Όιλερς. Το 2007 αγωνίστηκε στην Καραμπάγ (Qarabağ Ağdam) του Αζερμπαϊτζάν και την επόμενη σεζόν στην Μουγάν (FK Mughan).

### Διεθνής

Ο Ισαάκ Πούπο έχει αγωνιστεί δυο φορές με την εθνική ομάδα της Λιβερίας το 2005.

 

Κατηγορία:Λιβεριανοί ποδοσφαιριστές
Κατηγορία:Ποδοσφαιριστές Πανιωνίου
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Λιβερίας
Κατηγορία:Ποδοσφαιριστές Καραμπάγ ΦΚ
Κατηγορία:Ποδοσφαιριστές ΦΚ Μουγάν
Κατηγορία:Ποδοσφαιριστές Χάμαρμπυ ΙΦ
Κατηγορία:Ποδοσφαιριστές ΛΠΠΚ Όιλερς
Κατηγορία:Ποδοσφαιριστές Μονρόβια Κλαμπ Μπρούερις
Κατηγορία:Ποδοσφαιριστές Κελαντάν ΦΑ
Κατηγορία:Ποδοσφαιριστές Περσεμπάγια Σουραμπάγια
Κατηγορία:Ξένοι ποδοσφαιριστές στην Ελλάδα
Άγγελος Αγγελίδης

Ο **Άγγελος Δ. Αγγελίδης** (1901 - 18 Ιανουαρίου 1977) ήταν Έλληνας πολιτικός και ιατρός του 20ου αιώνα.
## Βιογραφικά στοιχεία
Διετέλεσε δήμαρχος της Θήβας για δύο μεγάλες περιόδους από το 1951 έως το 1958 και επανεκλέχθηκε κατά το διάστημα 1958 έως και το 1964. Η δημαρχία του δηλαδή διήρκεσε περισσότερα από 15 χρόνια. Η θητεία χαρακτηρίστηκε ιδιαίτερα επιτυχημένη, καθώς επί των ημερών, του διεξήχθησαν δικαστικοί αγώνες τους οποίους και κέρδισε για λογαριασμό του Δήμου Θηβαίων.

Πέθανε στην Αθήνα και κηδεύτηκε στις 19 Ιανουαρίου 1977 από τον ιερό ναό Αγίου Ισιδώρου στο Δεύτερο Νεκροταφείο Πατησίων. Ήταν παντρεμένος με τη Μαρίκα και είχαν 3 κόρες. 

## Εξωτερικοί σύνδεσμοι
*Φωτογραφία της προτομής του Αγγελίδη, με χαραγμένες τις χρονολογίες γεννήσεως και θανάτου.

## Παραπομπές

## Πηγές
* Γιάννης Μ. Αλεξανδρόπουλος, *Η Θήβα μέσα από τους δρόμους της, Ιστορικές αναδρομές και μνήμες*, Θήβα 1998, σελ. 19

Κατηγορία:Δήμαρχοι της Θήβας
Μοχάμεντ Σαλαλί

Ο **Μοχαμέντ Σαλαλί** (γαλ. *Mohamed Chalali*) (γεν. το 1989) είναι Γάλλος επιθετικός ποδοσφαιριστής με καταγωγή από την Αλγερία, με την οποία χρίστηκε διεθνής ελπίδων. Έχει ύψος 1,77 μ. Από το 2011 παίζει στην Αμπερντίν στη Σκωτία.

## Βιογραφικό

Ο Μοχάμεντ Σαλαλί γεννήθηκε στις 4 Απριλίου του 1989, στο Μοντρέιγ (Σεν-Σαιν-Ντενί) της Γαλλίας, από γονείς μετανάστες από την Αλγερία. Ως έφηβος ξεκίνησε να παίζει ποδόσφαιρο στη Ρόμενβιλ και στη συνέχεια στη Β΄ ομάδα της Χάβρης. Το 2008 μεταπήδησε στην Α΄ ομάδα με την οποία έκανε το ντεμπούτο του στη Β΄ κατηγορία, τη χρονιά που η ομάδα κέρδισε την άνοδο στην Λιγκ 1. Την επόμενη σεζόν αγωνίστηκε και στην ελίτ του γαλλικού ποδοσφαίρου, ενώ κατά την σεζόν 2009-10 μεταγράφηκε στη Σατορού. Το καλοκαίρι του 2010 υπέγραψε συμβόλαιο τεσσάρων ετών με τον Πανιώνιο.

## Πηγές

* Αφιέρωμα στη Σούπερ Λίγκα 2010-11, "SportDay" (27-8-2010).
* Στατιστικά σεζόν 2010-11 .

Κατηγορία:Γάλλοι ποδοσφαιριστές
Κατηγορία:Ποδοσφαιριστές Πανιωνίου
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Λε Αβρ ΑΚ
Κατηγορία:Ποδοσφαιριστές ολυμπιακής ομάδας Αλγερίας
Κατηγορία:Ποδοσφαιριστές Αμπερντίν ΦΚ
Κατηγορία:Ποδοσφαιριστές ΖΣ Καμπιλί
Κατηγορία:Ποδοσφαιριστές ΕΣ Σετίφ
Κατηγορία:Αλγερινοί ποδοσφαιριστές
Κατηγορία:Ποδοσφαιριστές ΛΜ Σατορού
Κατηγορία:Ποδοσφαιριστές Εθνικής Αλγερίας
Κατηγορία:Ποδοσφαιριστές Εθνικής Αλγερίας Κ20
Φανκ

Η **Φανκ** (αγγλ. *funk*) είναι ένα μουσικό είδος που προέρχεται από την δεκαετία του 1960 και τους Αφρο-αμερικάνους μουσικούς, οι οποίοι συνδυάζοντας τη σόουλ με την τζαζ και την R&B δημιούργησαν μια μουσική ρυθμική, που ήταν εύκολο να χορευτεί.  Αποτραβώντας την έμφαση από την μελωδία και την αρμονία, έχει έντονο ρυθμό με το μπάσο και τα ντραμς στο προσκήνιο. Η ίδια η λέξη παραπέμπει σε κάτι δυνατό, ρυθμικό, και συνεπάγεται με ιδιότητες του σώματος. 

Όπως όλη η μουσική εμπνευσμένη από την Αφρική, η φανκ αποτελείται τυπικά από ένα περίπλοκο groove (ρυθμική «αίσθηση» , ήχος που προτρέπει σε χορό) συνθεμένο από ηλεκτρική κιθάρα, μπάσο, ντραμς  και όργανο Hammond. Επίσης, στην φανκ μπορούν να ακουστούν όργανα όπως το σαξόφωνο, τρομπέτες ή και τρομπόνι, τα οποία συνήθως έχουν δικά τους, ξεχωριστά μέρη μέσα στο ίδιο το μουσικό κομμάτι. Η μουσική είναι αργή, με αισθησιακό χαρακτήρα και ιδιαίτερα χορευτική.

Πολλά από τα συγκροτήματα που έπαιξαν φανκ είναι γνωστά και για την σταδιοδρομία τους στην ντίσκο και την soul. Η φανκ έχει επηρεάσει ιδιαίτερα μουσικές όπως η ντίσκο και η afrobeat, και έχει χρησιμοποιηθεί σε άλλα είδη όπως η χιπ χοπ, η house, και η drum and bass.

## Παραπομπές


Κατηγορία:Μουσικά είδη
Κατηγορία:Τζαζ μουσική
Δημήτρης Αναστασόπουλος

Ο **Δημήτρης Αναστασόπουλος** (γεννημένος στις 11 Απριλίου 1990) είναι Έλληνας ποδοσφαιριστής. Έχει ύψος 1,78 μ. και αγωνίζεται στη μεσαία γραμμή.

## Καριέρα
Ξεκίνησε την καριέρα του από τον Αθηναϊκό, με τον οποίο έκανε το ντεμπούτο του την σεζόν 2007-2008.

### Πανιώνιος
Την επόμενη χρονιά, έκανε το πρώτο του επαγγελματικό συμβόλαιο με τον Πανιώνιο, πραγματοποιώντας και το ντεμπούτο του στην πρώτη κατηγορία της Ελλάδας την σεζόν 2008-2009. Για τέσσερις σεζόν ήταν μέλος του συλλόγου και αγωνίστηκε συνολικά σε 34 αγώνες.

### Καβάλα
Η σεζόν 2012-13, τον βρίσκει στην Καβάλα, ομάδα Β' Εθνικής. Εκεί πραγματοποίησε έως τον Ιανουάριο του 2013, 13 εμφανίσεις, πετυχαίνοντας και ένα γκολ.

### ΑΕΚ
Στην εκπνοή της μεταγραφικής περιόδου του Ιανουαρίου 2013, η ΑΕΚ καταφέρνει και τον αποκτά στις 31 του μηνός. Στο τέλος της σεζόν, η "Ένωση" υποβιβάζεται πρώτη φορά στην ιστορία της και ο ίδιος αυτομάτως μένει ελεύθερος.

### Μον-Ρουαγιάλ Ουτρεμόντ
Ο Αναστασόπουλος υπέγραψε με τη Μον-Ρουαγιάλ Ουτρεμόντ στο Κεμπέκ του Καναδά και βοήθησε το σύλλογο να κερδίσει τη Πρέμιερ Λίγκ του Κεμπέκ για το 2015, χάνοντας μόνο δύο αγώνες λόγω κίτρινων καρτών. Σημείωσε τρία γκολ.

## Στατιστικά

## Τίτλοι

· Μον-Ρουαγιάλ Ουτρεμόντ
* Πρωτάθλημα PLSQ: 2015

## Πηγές

* Αφιέρωμα στη Σούπερ Λίγκα 2010-11, "SportDay" (27-8-2010).
* Στατιστικά σεζόν 2010-11 .  
* Στατιστικά σεζόν 2011-12 .
* Προφίλ στο transfermarkt.co.uk

### Παραπομπές


Κατηγορία:Έλληνες ποδοσφαιριστές
Κατηγορία:Ποδοσφαιριστές Πανιωνίου
α
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΣΣΦ Γιαν Ρέγκενσμπουργκ
Κατηγορία:Ποδοσφαιριστές 3. Λίγκα
Κατηγορία:Έλληνες ποδοσφαιριστές στο εξωτερικό
Βαγγέλης Κουτσουρές

Ο **Βαγγέλης Κουτσουρές** (Πορταριά Χαλκιδικής, 2 Φεβρουαρίου 1975) είναι Έλληνας μεσοεπιθετικός ποδοσφαιριστής με μακροχρόνια καριέρα σε πολλές ομάδες όλων των εθνικών κατηγοριών. Στο τέλος της σεζόν 2009-2010 είχε αγωνιστεί σε 346 αγώνες εθνικών πρωταθλημάτων, χωρίς να υπολογίζονται οι αγώνες στη Δ΄ Εθνική και στο Κύπελλο.

## Καριέρα

Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Εδεσσαϊκού
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Α.Ο. Κέρκυρας
Κατηγορία:Ποδοσφαιριστές Παναιτωλικού
Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Μάκης Μπελεβώνης (ποδοσφαιριστής)

Ο **Γεράσιμος (Μάκης) Μπελεβώνης** του Χρήστου (Καλύβια Αιτωλοακαρνανίας, 19 Δεκεμβρίου 1975), είναι Έλληνας μεσοαμυντικός ποδοσφαιριστής με μακροχρόνια καριέρα σε ομάδες όλων των εθνικών κατηγοριών. Στο τέλος της σεζόν 2011-12 είχε αγωνιστεί σε περισσότερους απο 430 αγώνες εθνικών πρωταθλημάτων, χωρίς να υπολογίζονται οι αγώνες στο Κύπελλο Ελλάδας στους οποίους αγωνίστηκε σε περισσότερους από 60. Ξεκίνησε την καριέρα του από τον ΠΑΟ Καλυβίων σε ηλικία 14 ετών, μεταγράφηκε στον Παναιτωλικό και έπαιξε το 1ο επαγγελματικό του παιχνίδι σε ηλικία 16 ετών με αντίπαλο την Καβάλα στο Αγρίνιο. Το 1997 πήρε μεταγραφή για την Καλαμάτα, στην οποία αγωνίστηκε ως  το 2001 έχοντας με τη φανέλα της «Μαύρης Θυελλας» περισσότερα από 100 παιχνίδια. Στη συνέχεια ακολούθησε η εξαετία στον ΟΦΗ (2001-2007) όπου σε 128 συμμετοχές πέτυχε 3 γκολ και έγινε ιδιαίτερα αγαπητός στους φίλους της κρητικής ομάδας. Μετά το 2007 ακολούθησε η επιστροφή του στον Παναιτωλικό, ομάδα από την οποία άρχισε την επαγγελματική του καριέρα,η οποία συνοδεύτηκε από 2 ανόδους από την Γ Εθνική στην Β και από την Β στην Α Εθνική μετά από 34 χρόνια τον Μάη του 2011. Κρεμώντας τα ποδοσφαιρικά του παπούτσια το καλοκαίρι του 2012 ανέλαβε χρέη Γενικού Αρχηγού, θέση από την οποία συνεχίζει να προσφέρει μέχρι σήμερα στην ομάδα του Αγρινίου.

## Καριέρα

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Παναιτωλικού
Τόνος Αλοννήσου

Ο **τόνος Αλοννήσου**, γνωστός και ως «τονάκι Αλοννήσου», είναι προϊόν τόνου που ανήκει στο είδος του λευκού τόνου (Thunnus alalunga) και συσκευάζεται σε γυάλινα βάζα. Θεωρείται ένα εκλεκτό και ιδιαίτερα γευστικό προϊόν τροφής με πλούσια θρεπτική άξια. Ο ερυθρός τόνος (*Thunnus thynnus*) υπόκειται σε πολυετές σχέδιο αποκατάστασης του πληθυσμού του και η αλιεία του δεν είναι εύκολη, μιας και διέπεται από ειδικές διατάξεις. 

## Συλλογή και τυποποίηση
Ο τόνος αλιεύεται, συνήθως με παραγάδια και εν συνεχεία, όσο είναι φρέσκος, γίνεται η επεξεργασία του. 

Το ψάρι καθαρίζεται προσεκτικά και βράζεται ελαφρά με θαλασσινό αλάτι. Το 50% περίπου που απομένει συσκευάζεται σε αποστειρωμένα γυάλινα βάζα μαζί με αραβοσιτέλαιο, ελαιόλαδο ή νερό. Ο τόνος Αλοννήσου θεωρείται εκλεκτό προϊόν, παγκοσμίως γνωστό για τη γεύση του. Χρησιμοποιείται σε πολλές συνταγές, όπως σε μακαρονάδες με τόνο ή με θαλασσινά, πίτσες, σαλάτες κ.ά. Επίσης μπορεί να καταναλωθεί και σκέτος.  

## Παραπομπές


Κατηγορία:Ελληνική κουζίνα
Κατηγορία:Τρόφιμα_με_βάση_θαλασσινά
Κατηγορία:Αλιεύματα
Κατηγορία:Αλόννησος
Βαγγέλης Καούνος

Ο **Βαγγέλης Καουνος**, γεννημένος στις 29 Οκτωβρίου 1977 στο Πέτα Άρτας, είναι Έλληνας επιθετικός ποδοσφαιριστής με μακροχρόνια καριέρα σε πολλές ομάδες όλων των εθνικών κατηγοριών.Αγωνίζεται ως κεντρικός επιθετικός. Στο τέλος της σεζόν 2009-2010 είχε αγωνιστεί σε 330 αγώνες εθνικών πρωταθλημάτων, χωρίς να υπολογίζονται οι αγώνες στη Δ΄ Εθνική και στο Κύπελλο.

## Καριέρα
Ξεκίνησε το ποδόσφαιρο από τους **Φιλέλληνες Πέτα** σε ηλικία 14 ετών και τη σεζόν 1995/96 αναδείχτηκε πρώτος σκόρερ του ομίλου στην Δ' Εθνική. Επόμενος σταθμός της καριέρας του ήταν η Αναγέννηση Άρτας και η Γ' Εθνική όπου σε δύο χρόνια παρουσίας πέτυχε 9 γκολ σε 47 αγώνες. Ακολούθησε η Φ.Σ Κοζάνη με την οποία πέτυχε σε 56 συμμετοχές 21 τέρματα. Οι καλές παρουσίες του εκείνη τη σεζόν στο θεσμό του Κυπέλλου εναντίον της ΑΕΚ και του ΠΑΟ είχαν ως αποτέλεσμα τη μεταγραφή του τον Δεκέμβριο του 2000 στην Σκόντα Ξάνθη έναντι 80 εκ δραχμών και δύο δανεικών.

Κατά τη διάρκεια της θητείας του στους Θρακιώτες βρήκε δίκτυα μόλις 4 φορές σε 32 συμμετοχές ενώ επόμενος σταθμός της καριέρας του ήταν η Καλλιθέα όπου τη σεζόν 2002/03 είχε 19 συμμετοχές δίχως να καταφέρει να βρει το δρόμο προς τα δίκτυα. Ακολούθησε μια χρονιά στην Β' Εθνική και τον Εθνικό Αστέρα όπου είχε 24 συμμετοχές και 5 γκολ και στην συνέχεια ένα διετές πέρασμα από τον ΠΑΣ Γιάννινα με τη φανέλα του οποίου σκόραρε 28 φορές σε 49 ματς της Γ' Εθνικής. Το καλοκαίρι του 2006 συμφώνησε με την Καλαμάτα όπου σε 2,5 χρόνια παρουσίας είχε 35 γκολ σε 73 αγώνες.

Οι καλές του εμφανίσεις με την ομάδα της Μεσσηνίας στην Β' Εθνική προσέλκυσαν το ενδιαφέρον του Αστέρα Τρίπολης,ο οποίος και τον ενέταξε στο δυναμικό του κατά τη χειμερινή μεταγραφική περίοδο της σεζόν 2008/09.Αν και ήρθε στα μισά της περιόδου στην ομάδα πρόλαβε να σκοράρει 6 φορές σε 14 παιχνίδια κάνοντας αισθητή την παρουσία του.Η επόμενη χρονιά του δεν ήταν το ίδιο παραγωγική αφού σε 14 συμμετοχές σκόραρε μόλις 1 φορά με αποτέλεσμα το καλοκαίρι να μείνει ελεύθερος. Τη σεζόν 2010/11 ο Καούνος αγωνίστηκε στον Παναιτωλικό που αναδείχτηκε πρωταθλητής Football League 2010/11.

Τον Ιανουάριο του 2012 μετακόμισε στην ομάδα της ΑΕΛ όπου σημείωσε 16 συμμετοχές πετυχαίνοντας 5 γκολ.

## Στατιστικά

## Πηγές

* Στατιστικά καριέρας
* Βαγγέλης Καούνος: Τα όνειρα δεν σταματούν 
* Εφημερίδα Αθλητική Ηχώ,21/12/2010.σελ 12

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Α.Ε. Λάρισας
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές Αναγέννησης Άρτας
Κατηγορία:Ποδοσφαιριστές Αστέρα Τρίπολης
Κατηγορία:Ποδοσφαιριστές Γ.Σ. Καλλιθέας
Κατηγορία:Ποδοσφαιριστές Εθνικού Αστέρα
Κατηγορία:Ποδοσφαιριστές Π.Α.Σ. Γιάννινα
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Παναιτωλικού
Κατηγορία:Ποδοσφαιριστές Φ.Σ. Κοζάνης
Δημήτρης Μάρκος

Ο **Δημήτρης Μάρκος** (Τούμπα Κιλκίς, 31 Ιανουαρίου 1971) είναι Έλληνας παλαίμαχος διεθνής ποδοσφαιριστής, ο οποίος αγωνιζόταν ως μεσοεπιθετικός.

## Καριέρα ποδοσφαιριστή
### Σε συλλογικό επίπεδο
Ξεκίνησε την καριέρα του από την ομάδα της Νάουσας το 1987, σε ηλικία μόλις 16 ετών. Το 1992 αποκτήθηκε από τον Παναθηναϊκό, όπου και παρέμεινε επί μία πενταετία. Είχε ένα πέρασμα χωρίς επιτυχία από την Αγγλία με τη Σέφιλντ Γιουνάιτεντ για να επιστρέψει στην Ελλάδα και να αγωνιστεί κατά σειρά σε Καλαμάτα, ΑΕΚ, Άρη Θεσσαλονίκης και ΠΑΟΚ. Στην καριέρα του, από το 1987 ως το 2005, συμμετείχε σε 368 αγώνες εθνικών πρωταθλημάτων και πέτυχε 36 γκολ, χωρίς να υπολογίζονται οι αγώνες στο Κύπελλο και στην Ευρώπη.

### Στην εθνική Ελλάδας
Με την Ελλάδα αγωνίστηκε για πρώτη φορά στις 29 Ιανουαρίου 1992, στον εκτός έδρας φιλικό αγώνα εναντίον της Αλβανίας, υπό τις οδηγίες του Στέφανου Πετρίτση. Συνολικά με τη γαλανόλευκη φανέλα είχε 17 συμμετοχές και ένα τέρμα.

## Καριέρα σκάουτερ
Μετά το τέλος της ποδοσφαιρικής του καριέρας ακολούθησε αυτή του σκάουτερ. Τα πρώτα χρόνια συνεργάστηκε με την ΑΕΚ ενώ από το καλοκαίρι του 2013 υπήρξε επικεφαλής στο τμήμα σκάουτινγκ του Παναθηναϊκού.

## Τίτλοι

* Με Παναθηναϊκό:
** Πρωταθλήματα Ελλάδος (2): 1994-1995, 1995-1996
** Κύπελλα Ελλάδος (3): 1992-1993, 1993-1994, 1994-1995
** Σούπερ Καπ (2): 1993, 1994
* Με ΑΕΚ:
** Κύπελλο Ελλάδος (1): 1999-2000
* Με ΠΑΟΚ:
** Κύπελλο Ελλάδος (1): 2002-2003

## Παραπομπές


## Πηγές
* Η καριέρα του Δημήτρη Μάρκου στο national-football-teams
* Το προφίλ του Δημήτρη Μάρκου στο transfermarkt

Κατηγορία:Έλληνες ποδοσφαιριστές
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Φ.Α.Σ. Νάουσας
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές ΠΑΟΚ
Κατηγορία:Μέσοι ποδοσφαιριστές
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Σέφιλντ Γιουνάιτεντ
Κατηγορία:Ποδοσφαιριστές Εθνικής Ελλάδος
Φυλολυγισμός

**Φυλολυγίστρια** και **φυλολυγιστής** (gender bender) είναι μια ανεπίσημη λέξη που περιγράφει έναν άνθρωπο που ενεργά αλλάζει ή "λυγίζει" τους ρόλους των φύλων που παραδοσιακά κάποιο άτομο θα περίμενε από αυτήν ή αυτόν. Ο τραγουδιστής Boy George, για παράδειγμα, θα μπορούσε να ονομαστεί "φυλολυγιστής" επειδή συχνά βάζει μακιγιάζ και φοράει ρούχα που θεωρούνται πως εκπέμπουν θηλυκότητα. Ο **φυλολυγισμός** (gender bending) μερικές φορές γίνεται για λόγους κοινωνικού ακτιβισμού εναντίον των στερεότυπων και των υπερ-γενικεύσεων για τα φύλα. Μερικές φυλολυγίστριες και φυλολυγιστές συμφωνούν με τη ταυτότητα φύλου που τους ανατέθηκε κατά τη γέννηση, αλλά διαφωνούν με τους κοινωνικούς κανόνες αυτού του φύλου και το δείχνουν με την ανδρόγυνη συμπεριφορά τους και μη-τυπικούς ρόλους φύλων.

Οι φυλολυγίστριες και φυλολυγιστές μπορεί να θεωρούν τον εαυτό τους ως διεμφυλικό άτομο (τρανς, transgender) ή φυλοπαράξενο (genderqueer), και να αισθάνονται πως το φύλο που τους επιβλήθηκε κατά τη γέννηση δεν τους περιγράφει πλήρως ή τους περιγράφει λάθος, ενώ μερικές και μερικοί μπορεί να είναι τρανσεξουαλικά άτομα και να επιθυμούν να αλλάξουν το σωματικό τους φύλο με ορμόνες ή εγχειρήσεις, ενώ άλλες και άλλοι μπορεί να γεννήθηκαν ως μεσοφυλικά άτομα (intersex).

## Ο φυλολυγισμός στην τέχνη

Στη τέχνη, η λέξη *φυλολυγισμός* (gender bender) μπορεί να αναφέρεται όχι μόνο σε χαρακτήρες που βασίζονται σε πραγματικούς φυλολυγιστές και φυλολυγίστριες, μα και σε χαρακτήρες που αλλάζουν σωματικό γένος - με μαγεία ή αλλιώς - κατά τη διάρκεια του έργου. Ένα έργο τέχνης που εναντιώνεται στους ρόλους των φύλων ή εμφανίζει φυλολυγιστές ή τρανς άτομα μπορεί να αναφέρεται κι αυτό ως φυλολυγιστικό έργο.

### Στην λογοτεχνία

* Στη διάσημη νουβέλα *[[Ορλάντο: Μια Βιογραφία]]* της Βιρτζίνια Γουλφ που δημοσιεύτηκε το 1928 ο πρωταγωνιστής περνά από πολλές ζωές με διαφορετικό φύλο.
* Ένα ιστορικό και καλομελετημένο παράδειγμα φυλολυγισμού στην Αγγλική λογοτεχνία είναι η *[[Δωδέκατη Νύχτα]]* του Σαίξπηρ.
* Στη νουβέλα *[[Το Αριστερό Χέρι του Σκότους]]* της Ούρσουλα Λε Γκουίν οι χαρακτήρες έχουν ουδέτερο σωματικό γένος το περισσότερο χρόνο της ζωής τους, αλλά γίνονται θηλυκά ή αρσενικά όταν βρίσκονται σε οίστρο.

### Κινηματογράφος και τηλεόραση
* Η σειρά Ranma ½ που είναι κινούμενα σχέδια anime και manga δείχνει έναν κεντρικό χαρακτήρα που συχνά αλλάζει μεταξύ αρσενικού και θηλυκού λόγω μαγείας.
* Στην τηλεοπτική σειρά *[[Futurama]]* ο χαρακτήρας Bender γίνεται ένα Τέλειο Μαχητικό Ρομπότ παλαιστής που ονομάζεται 'Ο Φυλολυγιστής' ('The Gender Bender') στο επισόδειο "Raging Bender".
* Το επεισόδιο ''Gender Bender'' της σειράς *[[X-files]]* δείχνει ένα χαρακτήρα που αλλάζει σωματικό γένος μετά τη σεξουαλική πράξη.
* Στη ρομαντική κωμωδία *[[Μηδενοφιλία]]* (*[[Zerophilia]]*) ένας νεαρός άντρας ανακαλύπτει πως έχει ένα γονίδιο που τον κάνει να αλλάζει φύλο όταν αισθάνεται σεξουαλική επιθυμία.

## Δείτε επίσης
* Τρανσέξουαλ
* Τρίτο φύλο
* Ανδρόγυνο
* ΛΟΑΤ
* Σύμβολα ΛΟΑΤ

Κατηγορία:Transgender
Κατηγορία:Φύλο
Κατηγορία:Σεξουαλικός προσανατολισμός και κοινωνία
Κατηγορία:ΛΟΑΤ ορολογία
Ρήγας Γκόλφης

Ο **Ρήγας Γκόλφης** (21 Ιανουαρίου 1886 - 1 Ιανουαρίου 1958) ήταν Έλληνας ποιητής, κριτικός και συνεργάτης του περιοδικού *Ο [[Νουμάς (περιοδικό)|Νουμάς]]* και υπήρξε από τους πιο μαχητικούς δημοτικιστές της εποχής του χωρίς να μετατρέψει όμως ποτέ την ποίησή του σε πολιτική συνθηματολογία.

## Βιογραφικό
Ο **Δημήτρης Δημητριάδης**, όπως ήταν το πραγματικό όνομα του Ρήγα Γκόλφη, γεννήθηκε το 1886 στο Μεσολόγγι ο δε πατέρας του καταγόταν από το Καρπενήσι. Ο Γκόλφης αφού σπούδασε νομικά στην Αθήνα έγινε συμβολαιογράφος όπως και ο πατέρας του. Το 1908 δημοσίευσε στον *[[Ο Νουμάς (περιοδικό)|Νουμά]]* το μονόπρακτο δράμα *Ο Γήταυρος* το οποίο είχε έντονο κοινωνικό χαρακτήρα και εντάσσεται στην κοινωνική θεατρική ηθογραφία. Ασχολήθηκε όμως κυρίως με την ποίηση και εξέδωσε τις παρακάτω ποιητικές συλλογές:

* *Τραγούδια του Απρίλη* (1909)
* *Ύμνοι* (1921)
* *Στο γύρισμα της ρίμας* (1924)
* *Λυρικά χρώματα* (1930)
* *Τετράμετρο* (1952)

Στα ποιήματα του, που τα χαρακτηρίζει η εξομολογητική διάθεση και ευγένεια αισθημάτων, ο Γκόλφης χρησιμοποίησε διάφορα μέτρα και ρυθμούς. Εξέδωσε και ένα βιβλίο με διηγήματα με τίτλο *Η επιφάνεια και το βάθος* (1954).

Εκτός από την ποιητικό του έργο σημαντικά είναι και τα κριτικά κείμενά του που αν και χαρακτηρίζονται από απλότητα φανερώνουν τις κριτικές του ικανότητες και την γενικότερη πνευματική καλλιέργειά του. Από το κείμενα αυτά τύπωσε μόνο ορισμένα σε έναν τόμο με τίτλο *Φαντασία και ποίηση* (1935) ενώ τα υπόλοιπα είναι σκορπισμένα σε διάφορα έντυπα.

Επίσης μετέφρασε τον *[[Η Διεθνής|Ύμνο της Διεθνούς]]* και το καταστατικό του σοσιαλιστικού κόμματος στη δημοτική. Το 1909 αφιέρωσε ένα ποίημά του στον σοσιαλιστή Φερέρο που δολοφονήθηκε στην Ισπανία.

## Παραπομπές


## Πηγές
* *[[Πάπυρος Larousse Britannica]]*, τ. 14

## Εξωτερικοί σύνδεσμοι
* Ρήγας Γκόλφης στον ''Πανδέκτη'', του Εθνικού Ιδρύματος Ερευνών.

Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Καθηγητές της Δραματικής Σχολής του Εθνικού Θεάτρου
Άνταμ Όντρα

Ο Άνταμ Όντρα (Adam Ondra) (5 Φεβρουαρίου, 1993, Μπρνο) είναι Τσέχος αναρριχητής. Κέρδισε 2007 το ευρωπαϊκό πρωτάθλημα νέων που οργανώνει η Διεθνής Ομοσπονδία Αθλητικής Αναρρίχης (International Federation of Sport Climbing) ή  IFSC.

Το 2006 αναρριχήθηκε τη διαδρομή *Martin Krpan* στο Οσπ, κάνοντάς τον πιθανώς το νεότερο άτομο που σκαρφάλωσε 9a/5.14d αθλητική διαδρομή. Το 2008 ανέβηκε τη La Rambla, (επίσης γνωστή ως *La Rambla original* ή *La Rambla extension*) στη Σιουράνα, της Ισπανίας, αθλητική διαδρομή 9a+/5.15a. Αναρριχήθηκε επίσης στην *La Novena Enmienda*, 9a+/5.15a, της Σάντα Λίνυα. Το 2010, σκαρφάλωσε την πρώτη 9b διαδρομή, *Golpe de Estado* στη Σιουράνα της Ισπανίας.

## Αξιοσημείωτες αναρριχήσεις

**Action Directe* (9a στις 19 Μαΐου 2008)
**Dreamtime boulder* (8b+ τον Μάρτιο του 2008) - η πρώτη άνοδος μιας ημέρας.
**Unplugged* (9a/5.14d την 1η Μαΐου 2008)
**Martin Krpan* (9a/5.14d in 2006) - πρώτη 9a, στην ηλικία των 13 ετών.
**La Rambla* (9a+/5.15a τον Φεβρουάριο του 2008) - 9a.
**La Novena Enmienda* (9a+/5.15a τον Φεβρουάριο του 2008)
**Abyss* (9a/5.14d το 2007).
**Erfolg ist trainierbar* (9a/5.14d το 2007).
**Rollito Sharma Extension* (OS 8c/5.14b τον Φεβρουάριο του 2008).
**Digital System* (OS 8c/5.14b τον Φεβρουάριο του 2008). 
**Open Your Mind* (9a/5.14d τον Φεβρουάριο του 2008).
**Fuck The System* (9a/5.14d τον Φεβρουάριο του 2008).
**Sanjski par extension* (9a/5.14d τον Μάρτιο του 2008).
**Weisse Rose* (9a/5.14d τον Σεπτέμβριο του 2008).
**PuntX* (9a+/5.15a τον Οκτώβριο του 2008).
**Campo Con Corvi* FA (9a/5.14d τον Οκτώβριο του 2008)
**Open Air* (9a+/5.15a τον Νοέμβριο του 2008). 
**Halupca 1978* (9a/5.14d τον Νοέμβριο του 2008).
**Roby in the Sky* (9a/5.14d τον Ιανουάριο του 2009).
**Papichulo* (9a+/5.15a τον Φεβρουάριο του 2009).
**Corona* (9a+/5.15a τον Ιούνιο του 2009).
**Golpe de Estado* (9b τον Μάρτιο του 2010).

## Παραπομπές σημειώσεις



## Δικτυακοί τόποι

*ISFC profile
*His ascents on EuroClimbing.com
*Interview planetmountain.com
*His ascents and blog on 8a.nu
* http://cs.euroclimbing.com/?s=Adam+Ondra

Κατηγορία:Τσέχοι αθλητές
Καπνόφυτο Σερρών

Το **Καπνόφυτο** είναι ημιορεινό χωριό της Κεντρικής Μακεδονίας στην Περιφερειακή Ενότητα Σερρών με υψόμετρο 440 μέτρα. Απέχει 17 χλμ. ΒΑ. από το Σιδηρόκαστρο και 19 χλμ. Δ.-ΒΔ. (χωματόδρομος) από το Χιονοδρομικό Κέντρο Λαϊλιά. Μέχρι το 1929 το χωριό ονομάζονταν **Τσερβίστα**. Σύμφωνα με το σχέδιο Καλλικράτης, αποτελεί την τοπική κοινότητα Καπνοφύτου που ανήκει στη δημοτική ενότητα Αχλαδοχωρίου του Δήμου Σιντικής και σύμφωνα με την απογραφή του 2011 έχει πληθυσμό 181 κατοίκους.

## Προσωπικότητες

; Γεννήθηκαν στο Καπνόφυτο
* Ιωάννης Παναγιωτίδης, Έλληνας Βουλευτής

; Κατάγονται από το Καπνόφυτο
* Μητροπολίτης Νιγηρίας Νικόδημος
* Σεραφείμ Κυριακίδης, χημικός, ερευνητής, στο Αυτοκρατορικό Κολέγιο του Λονδίνου

## Παραπομπές


Κατηγορία:Χωριά της περιφερειακής ενότητας Σερρών
Κατηγορία:Δήμος Σιντικής
Κυβέρνηση Αλέξανδρου Κουμουνδούρου Οκτωβρίου 1878

Η **Κυβέρνηση Αλέξανδρου Κουμουνδούρου Οκτωβρίου 1878** (Οκτώβριος 1878 - Μάρτιος  1880), αφού ανέλαβε την εξουσία μετά την καταψήφιση της προηγούμενης κυβέρνησης Τρικούπη, που ισοδυναμούσε με υπερψήφιση της νέας κυβέρνησης, διενήργησε τις βουλευτικές εκλογές του 1879, από τις οποίες απέσπασε και την πλειοψηφία (95 από τις 209 έδρες τις Βουλής). 
Στην κοινοβουλευτική συνεδρίαση της 6ης Μαρτίου 1880 και για το νομοσχέδιο που αφορούσε την αναδιοργάνωση του στρατού, η κυβέρνηση καταψηφίστηκε (99 ψήφοι κατά, 93 υπέρ) και παραιτήθηκε.

Το σημαντικότερο, ίσως, έργο της κυβέρνησης αυτής, ήταν οι διαπραγματεύσεις που διεξήγε με την Οθωμανική αυτοκρατορία, για επανακαθορισμό των ελληνοτουρκικών συνόρων.
Μετά τις επαναστάσεις των Θεσσαλών και των Ηπειρωτών κατά τη διάρκεια και λίγο μετά το τέλος του Ρωσοτουρκικού πολέμου, και του  συνεδρίου του Βερολίνου που επακολούθησε, η Ελλάδα έθεσε θέμα συνόρων, διεκδικώντας τα επαναστατημένα εδάφη. Έτσι, σύμφωνα με την γραμμή που χάραζαν οι  Μεγάλες Δυνάμεις, η ελληνική πλευρά κάλεσε την τουρκική σε διαπραγματεύσεις που ξεκίνησαν στις 13 / 25 Ιανουαρίου 1879 στην Πρέβεζα. 
Ο δεύτερος γύρος των συνομιλιών έγινε στην Κωνσταντινούπολη στις 10 Αυγούστου του 1879 και την ελληνική πλευρά αντιπροσώπευσαν ο πρέσβυς στην Πόλη, Ανδρέας Κουντουριώτης, ο Πέτρος Βράιλας Αρμένης και ο Πάνος Κολοκοτρώνης. 
Τον τρίτο και τελευταίο γύρο συνομιλιών που θα καταλήξει στην υπογραφή της ελληνοτουρκικής συνθήκης, θα τον διεξαγάγει και πάλι η κυβέρνηση Αλέξανδρου Κουμουνδούρου 1880.

## Σύνθεση υπουργικού συμβουλίου

* *«Πρόεδρος του υπουργικού συμβουλίου»* (*«Πρωθυπουργός»*):  Αλέξανδρος Κουμουνδούρος

* *«Επί των Εξωτερικών υπουργός»*:  Θεόδωρος Δηλιγιάννης
* *«Επί των Εσωτερικών υπουργός»*: Αλέξανδρος Κουμουνδούρος
* *«Επί των Οικονομικών υπουργός»*: προσωρινά, Θεόδωρος Δηλιγιάννης
: - στις 8 - 1 - 1880 το υπουργείο ανατέθηκε στον Νικόλαο Παπαμιχαλόπουλο
* *«Επί των Στρατιωτικών υπουργός»*: Γεώργιος Μπούμπουλης
: - αντικαταστάθηκε στις 18 - 12 - 1878 από τον συνταγματάρχη Πεζικού, Δημήτριο Γρίβα
: - αντικαταστάθηκε στις 10 - 8 - 1879 από τον αντισυνταγματάρχη των Γενικών Επιτελών, Βλάση Βαλτινό
* *«Επί της Δικαιοσύνης υπουργός»*: προσωρινά, Αλέξανδρος Κουμουνδούρος
: - στις 8 - 1 - 1880 το υπουργείο ανατέθηκε στον Νικόλαο Βαλσαμάκη
* *«Επί των Εκκλησιαστικών και της Δημοσίας εκπαιδεύσεως υπουργός»*: Ανδρέας Αυγερινός
* *«Επί των Ναυτικών υπουργός»*: Γεώργιος Μπούμπουλης

## Πηγές - Παραπομπές


1878
Κατηγορία:1879
Κατηγορία:1880
Οικογένεια Γονατά

Η **οικογένεια Γονατά** είναι παλιά οικογένεια στρατιωτικών και πολιτικών, μέλη της οποίας έδρασαν κατά τον 19ο και 20ο αιώνα στον ελλαδικό χώρο.

Η καταγωγή της οικογένειας είναι από τα Κυδώνια της Μικράς Ασίας. Το 1838 ο Στυλιανός Γονατάς, αξιωματικός του στρατού, εγκαταστάθηκε στην Πάτρα, όπου παντρεύθηκε δις αποκτώντας πέντε τέκνα. Απόγονοι της οικογένειας είναι οι Στυλιανός Γονατάς, πρωθυπουργός και στρατιωτικός, και ο Επαμεινώνδας Γονατάς, ποιητής.

## Μέλη

* Στυλιανός Γονατάς, αξιωματικός του στρατού και υπουργός
** Ηρακλής Γονατάς, αντισυνταγματάρχης του ελληνικού στρατού και γιος του Στυλιανού
** Δημοσθένης Γονατάς, Υποστράτηγος του ελληνικού στρατού, καθηγητής Πολυτεχνείου και γιος του Στυλιανού
*** Στυλιανός Γονατάς, αξιωματικός του στρατού και γιος του Δημοσθένη
*** Αναστάσιος Γονατάς, Υποναύαρχος του Πολεμικού Ναυτικού και γιος του Δημοσθένη
** Επαμεινώνδας Γονατάς, δικαστής, εκδότης, νομάρχης Λάρισας και γιος του Στυλιανού
*** **[[Στυλιανός Γονατάς]]**, αντιστράτηγος, πρόεδρος της Γερουσίας, πρωθυπουργός της Ελλάδας και γιος του Επαμεινώνδα
**** Αγγελική Γονατά, σύζυγος του Γεωργίου - Αλέξανδρου Μαγκάκη και κόρη του Στυλιανού
**** Χαραλαμπια Γονατά-Παπαγεωργίου, κόρη του Στυλιανου
*** Δημήτριος Γονατάς, Αρεοπαγίτης και γιος του Επαμεινώνδα
*** Χρίστος Γονατάς, γιος του Επαμεινώνδα
**** Επαμεινώνδας Χ. Γονατάς, ποιητής, διηγηματογράφος και γιος του Χρίστου
*** Γεώργιος Γονατάς, Υποστράτηγος του ελληνικού στρατού και γιος του Επαμεινώνδα

## Πηγές

* Φραγκούλης Γεώργιος, Ιστορία και γενεαλογία της μεγάλης κυπριακής οικογένειας Φραγκούδη και των συγγενικών οικογενειών, Αθήνα 1939, σελ. 60 - 61 (γενεαλογικό δέντρο οικογένειας Γονατά)